《全州南城》
宋代·冯岵

全州城南何壮观，石崖为趾江为濠。
凌落渡江骑马去，空蒙瘴雾漫绨袍，
逦迤过滩水，小艇浮桐槽。
半渡急雨雪，舟师失飞篙。
雨飞山路水如注，石齿荦确森戈刀。
马蹄转偶不得过，有力如虎空皮毛。
地穷路尽处，横绝青山高。
褰衣扶杖蹑天险，十步九顾愁猿猱。
长沙顿伏几百折，背膂菌蠢盘鲸鳌。
马瘦人力倦，野阔风怒号。
薄暮投宿驱湿厉，析薪爨鼎烧村醪。
一杯酸涩不可嚥，平原督邮羞儿曹。
我行湖湘历八郡，政欲阅实宁辞劳。
才疏病懒事多废，南山何日接蓬蒿。
清风明月共三友，山猿野鹤来二豪。
一江春水澄葡萄，芦花万顷眠渔舠。